遊栖霞四首  其一
作者：周文璞
朝代：宋

paragraphs: 破曉逗苦霧，客鼻何酸辛。
山中氣候異，初日如燭銀。
田間石獸多，知是肉角麟。
古苔半皴腹，化作蒼龜鱗。
兩柱既岌嶪，衆碑亦嶙峋。
幽涂得奇觀，未敢辭埃塵。
連年抱離憂，百嗟亡一呻。
花委鬢毛晚，草奪袍色春。
愁中書櫝失，夢裏歌鍾陳。
窮愁著文字，屢被同行嗔。
同行不相知，而况悠悠人。